钦定古今图书集成/历象汇编/乾象典/第066卷 > 坤舆图说 > 《南风之薰赋》李叔
## 钦定古今图书集成/历象汇编/乾象典/第066卷 > 坤舆图说 > 《南风之薰赋》李叔

至矣哉！如天之君，声明化淳，穆南端而作乐，播薰风
以养人。顺圣时而和，则气无留慝，解吾氓之愠。故物
无不亲。所以应乎品类，遍乎天地，感一德而当阳，处
八方之正位。使夫微者必扇，幽者必遂，不以动而有
光，和而能至。风之始也，日月贞明，星辰齐平。然后荡
荡而起，熙熙而生，触类而煦然长育，无朕而潜来备
“盈行而有孚，倚五弦而调四气，广而不费，匝九垓而
周八纮。”非比夫抵华叶，陵高城，转丛蕙而渥彩，合万
籁而成声者也。风之达也，本以元首，播于群有。使五
福冨昌，万物殷阜。宜其叶无为之大化，匪独革有苗
之小丑。亦有广莫北动，阊阖东来。不如“自其南而掩
器，一其薰而阜财。”则知端拱垂黻，化人无拂，则必合
其君，资其物。岂惟三国不监，二叔不咸，徒偃其禾而
表其谗。故我君烈烈，行道有截，歌“祖德”而庶事用康，
谐舜乐而鸣琴不彻。被《南风》之溥畅，慰远黎之胥悦。
士有欲抟风于九霄，希假势于一挈。